Moshe o ne a fetsa dingwaga di le 40 tse di neng di lebega di le dileele e le modisa wa maemo a a kwa tlase, a sa tlhole a na le tsholofelo ya go nna mogolodi. Le fa go ntse jalo, ka letsatsi lengwe o ne a kgweeletsa letsomane la ga Jethero kwa lefelong lengwe gaufi le Thaba ya Horeba. Moengele wa ga Jehofa o ne a iponatsa kwa go Moshe koo, mo setlhatshaneng se se tukang. Akanya fela gore go ne go ntse jang: Modimo o laela jaana: ‘Ntsha batho ba me bomorwa Iseraele mo Egepeto.’ Mme Moshe o araba Modimo a okaoka, a ipelaela e bile a sa itshepe. O ikuela jaana: “Nna ke mang gore ke ye kwa go Faro le gore ke ntshe bomorwa Iseraele kwa Egepeto?” E bile o tlhalosa bokoa bongwe jwa gagwe jo badiri bangwe ba difilimi ba ileng ba bo tlhalosa ka tsela e e seng yone: Go bonala a ne a na le bothata jwa go bua. A bo Moshe a farologane thata jang ne le bagaka ba go buiwang ka bone mo ditlhamaneng tsa bogologolo! Dingwaga tse 40 tse monna yono a di feditseng e le modisa di ne tsa dira gore a nne boikokobetso le bonolo. Le mororo Moshe a sa itshepe, Modimo ga a belaele gore o setse a siametse go nna moeteledipele!—Ekesodo 3:1–4:20.